মাঝে মধ্যে কিছু কিছু সংবাদ, যে সংবাদগুলোকে বিশ্বাস করতে গিয়ে আমাকে এমন সংশয়ের মধ্যে পতিত হতে হয় যার কারণে নিজের অস্তিত্ব প্রমাণ করার জন্য অন্যের সাহায্যের ওপর নির্ভর করে বসি । হুঁশে নাকি বেহুঁশে-তা নির্ধারণ করতেই অনেকটা সময় কেটে যায় । হিসাব মিলাতে পারিনা, কোন সভ্যতায় বাস করছি । সৃষ্টির শ্রেষ্ঠ জীব মানুষের সাথে বাস করছি নাকি কোন অসভ্য জানোয়ারের সাথে ? অসভ্য, হিংস্র কিংবা বিষধর জানোয়ারগুলোকও বেশিরভাগ ক্ষেত্রে সভ্য, শান্ত এবং উপকারী জীবে পরিণত করা গেলেও মানুষ কেন দিন দিন উল্টো পথে ছুটছে ? আফ্রিকার আমাজনের গহীন অরণ্যের জানোয়াগুলোও সভ্যতার আলোর ছোঁয়া পেয়ে মানুষের উপকারী বন্ধুতে পরিণত হয়েছে অথচ সৃষ্টির শ্রেষ্ট জীবের কেন এমন অধঃপতন ? বুদ্ধিবৃত্তিক জীব হিসেবে যে বৈশিষ্ট্যসম্পন্ন মানুষকে অন্যান্য জীব থেকে স্বয়ং স্রষ্টা শ্রেষ্ঠতর স্থাণে আসীন করেছে সেই মানুষদের আচরণ কেন আদিম যুগের বর্বরতাকেও হার মানাবে ? মানুষের এমন কু-আচরণে হয়ত মানুষরূপী কিছু জানোয়ারকে অবাক করেনা কিন্তু যাদের বোধশক্তির সামান্য পরিমাণও অবশিষ্ট রয়েছে তারা স্থির থাকতে পারে বলে বিশ্বাস করিনা । জনসংখ্যার চাপে অতিরিক্ত নগরায়ণের প্রভাবে মানুষ মাত্রাতিরিক্ত বনাঞ্চল ধ্বংস করার কারণে জানোয়ারদের আবাসভূমি সংকীর্ণ হওয়ায় দিন দিন জন্তু-জানোয়ারদের একেকটি প্রজাতির বিলুপ্তি ঘটছে । তবে কি জানোয়ারদের বিলুপ্তির মাধ্যমে জানোয়ারের জানোয়ারসূলভ বৈশিষ্ট্য দিন দিন মানুষের ওপর ভর করছে ? আজও দৃঢ়ভাবে বিশ্বাস করি, আমাদের দেশে বসবাসরত মানুষের মধ্যে আধা-এক শতাংশ ছাড়া সবাই উন্নত চরিত্রের । এ দাবীর পর একপক্ষ স্বাভাবিকভাবেই বলে বসবেন, দু’চারজন খারাপ হতেই পারে । ভালো খারাপের সংমিশ্রন্রেই তো সমাজের সৃষ্টি । আমার মূল আপত্তিটা এখানেই । ভালো হলে তার সীমা কতটুকু কিংবা খারাপ হলে তাকে কতটা জঘণ্য হতে হবে ? আমার ছোট বেলা কিংবা পূর্বপুরুষদের ছোটবেলা থেকে গতানুগতিকভাবে শুণে আসছি/আসছে, ‘সৎ সঙ্গে স্বর্গ বাস, অসৎ সঙ্গে সর্বনাশ’ । এ তত্ত্বের প্রয়োগ এবং বাস্তবতা কোথায় ? নাকি এটাও নিছক কথার কথা ।